Nova broschura OSL davart il tema Aids

L'Ovra svizra da lectura per la giuventetgna (OSL) ha edì l'entschatta da quest onn la broschura "Giauda l'amur e ta protegia cunter Aids". Ella è concepida per il stgalim superiur e dat infurmaziuns davart amur, sexualitad, prevenziun ed Aids. La translaziun en rumantsch grischun ha fatg la Lia rumantscha.
L'introducziun cumenza uschia: "L'amur è in'intimitad geniala, adina nova, adina autra. Il sex è in'obsessiun excitanta, adina autra, adina nova."
Quest cudeschet di co, nua, cura e pertge ch'ins po amar u avair sex. EI n'explitgescha betg tge che quai è amur e sex.
Quai na po e na vul el betg, perquai ch'i na dat nagina definiziun. Bler è pussaivel. Mintgin ha pia la schanza da far experientschas, d'empruvar ora, reflectar e discurrer lasura. Ins na po quintar cun recepts, ma forsa chatt'ins respostas sin dumondas che preoccupeschan en connex cun il sex e l'amur. Era geniturs, magistras e magisters chattan en il cudeschet ideas ed impuls per discutar cun lur uffants, cun lur scolaras e scolars, cun glieud giuvna insumma.
Prevenziun ed Aids èn temas che pertutgan nus tuts - tar l'emprim contact sexual u suenter tschient giadas, tar in'aventura unica u en l'amur duraivla. Pir cura ch'ins enconuscha e sa co duvrar ils meds da prevenziun, pon ins propi giudair il sex.
En quest cudeschet vegnan preschentads ils meds da prevenziun e discutà ils avantatgs e dischavantatgs per ils giuvenils. En mintga cas: tgi che ha pratitgà en chaussas da sex, dovra preservativs - adina!
En la broschura vegn tractà er il tema "Amur" e tschenta diversas dumondas: tge ston ins far per esser attractiv, per entrar en contact cun insatgi? Tutgan amur e sexualitad ensemen? En in auter chapitel vegn tractada la dumonda: "Tge è Aids?", ma ins chatta er infurmaziuns davart autras malsognas sexualas contagiusas. La fin dal cudeschet è deditgada a la prevenziun, en l'appendix chatt'ins adressas nizzaivlas e tips per cudeschs.
V. Stoppa, A. Ruckstuhl, R. Staub: "Giauda l'amur e ta protegia cunter Aids". OSL, Turitg, 1998.

[Pagina rumantscha]